Marlene Harpsøe (DF), 2009-04-24:
Jeg vil sige tak til alle ordførerne for de forskellige partier for at have været heroppe på talerstolen og redegøre for de enkelte partiers holdninger til Dansk Folkepartis forslag.
Jeg vil først lige kommentere nogle af de ting, som har været fremme her i debatten, og kommentere de enkelte partiers indlæg.
Jeg vil gerne rette en tak til Socialdemokraterne, fordi de er så positive over for vores forslag, og fordi de siger ja til det; det er vi rigtig, rigtig glade for.
Ordføreren for De Konservative var inde på, at det var godt at adfærdsregulere, og det er vi i Dansk Folkeparti også enige i.
Og når man allerede har en form for behandlingsordning i dag - som flere ordførere har været inde på - hvor der er en form for tvang ind over, forstår jeg ikke, hvorfor man ikke kan udvide begrebet, sådan som Dansk Folkeparti lægger op til her i dag.
Jeg er også enig i den konservative ordførers holdning til, at der er sager, hvor det ikke giver mening med behandling.
Det kan da godt være, at der er nogle sager, hvor det ikke giver mening at give behandling, men jeg synes alligevel, at man skal gøre forsøget; jeg synes, man skal gøre alt, hvad man overhovedet kan, for at sikre børn mod seksuelle overgreb, og hvis behandling viser sig rent faktisk at tænde et lys i hovedet på den pædofile og på den måde gøre, at vedkommende prøver at komme ud af sin sygdom, af sine seksuelt afvigende drifter, jamen så synes jeg, det er rigtig positivt.
Ordføreren for SF var også inde på behandling, men alligevel valgte de at stemme imod.
Man går ind for mere behandling, men alligevel stemmer man imod.
Ordføreren for SF nævnte også, at Dansk Folkepartis forslag er et slag i luften.
Det kunne jeg ikke lade være med at grine lidt af, da jeg sad dernede på stolen.
Man var også inde på, at der ikke rigtig er noget problem.
Men det synes jeg alligevel at der er.
Jeg synes, at der er et problem; der er det problem, at en fjerdedel af de pædofile, der netop er blevet løsladt, gentager deres ugerning efter løsladelsen.
Det synes jeg i høj grad er et problem.
Ordføreren for Det Radikale Venstre var også inde på det her med motivationen.
Der må jeg sige, at der jo allerede i dag er en vis form for tvangsmotivation ind over.
At man så bare udvider begrebet, kan jeg ikke se er en grund til at stemme imod det.
Hvis jeg lige skal ridse Dansk Folkepartis holdning op, vil jeg først sige, at Dansk Folkeparti har fremsat det her forslag om at ændre reglerne for pædofilidømtes adgang til prøveløsladelse ud fra en rigtig sørgelig anledning, for i juni 2006 fremgik det af TV 2-programmet »Dags dato«, at en fjerdedel af de pædofile, der dømmes for de groveste forbrydelser, gentager deres overgreb efter løsladelsen.
Endvidere er det kun halvdelen af de dømte, der gennemgår et behandlingsforløb, mens de afsoner deres straf.
Det er Dansk Folkepartis klare holdning, at vi som samfund skal gøre alt, hvad vi kan, alt, hvad der overhovedet er muligt, for at hindre, at børn bliver ofre for seksuelle krænkelser og overgreb - også langt mere, end vi gør i dag.
Dansk Folkeparti mener faktisk, at indsatsen er for dårlig, især når det gælder de meget korte og symbolske straffe for at ødelægge et barns krop og sind for altid.
Dansk Folkeparti finder det rimeligt, at vilkårene for prøveløsladelse ændres, således at en pædofilidømt kun kan løslades, hvis vedkommende indvilger i at deltage i et relevant behandlingsprogram.
I dag kan en pædofilidømt løslades, efter at to tredjedele af straffen er afsonet, uden nogen som helst betingelser om, at den pædofilidømte deltager i et relevant behandlingsforløb eller ej.
Men hvis den pædofilidømte ikke indgår i et behandlingsforløb, vil der efter vores forslag overhovedet ikke være mulighed for at opnå prøveløsladelse.
Det har den positive virkning, at den dømte i den sidste tredjedel af afsoningstiden ikke kan gentage sin kriminalitet og dermed forgribe sig på flere børn.
I rapporten »Behandling af sædelighedskriminelle i Anstalten ved Herstedvester« fra 2006 dokumenteres det, at relevant behandling kan medvirke til at sænke recidivgraden for sædelighedskriminelle - eller sagt med andre ord, sædelighedskriminelle, som har deltaget i behandlingsforløb, falder i mindre grad end andre tilbage i kriminalitet.
Det er positivt, at et relevant behandlingsforløb kan medvirke til, at gentagelseskriminalitet begrænses, og at færre børn dermed bliver ofre for seksuelle overgreb.
Det er positive resultater, og Dansk Folkeparti mener, at vi bør høste endnu flere af disse gode resultater til gavn for de mange børn, der vil undgå at blive ofre.
Dansk Folkeparti mener, at et relevant behandlingsforløb f.eks. kan bestå i medicinsk kastration.
Der er ikke tale om fysisk kastration, men om en medicinsk behandling, der kombineres med psykoterapi.
Dansk Folkeparti finder det godt, at den medicinske kastration ledsages af en decideret terapi, idet medicineringen ikke kan stå alene, når pædofile skal hjælpes af med deres syge drifter, men der findes også andre behandlingsformer for pædofile, og i denne sammenhæng er det vigtigste for Dansk Folkeparti, at der tages udgangspunkt i det behandlingstilbud, der for den enkelte er det rette redskab.
Hvilket behandlingsprogram, der bør benyttes, må efter Dansk Folkepartis holdning bero på en lægefaglig vurdering.
Dansk Folkeparti ønsker at skærpe reglerne for at sikre, at færre børn bliver ofre for sexovergreb, og vi mener, det er rigtigt, at et behandlingsforløb for pædofilidømte bør være et naturligt krav for at opnå prøveløsladelse, og vores forslag vil dermed også betyde, at færre børn bliver ofre for seksuelt misbrug og seksuelle krænkelser.
Seksuelle overgreb på børn er dybt afskyelige og dybt krænkende.
Det er vi alle sammen enige om, og Dansk Folkeparti mener, der bør gøres absolut alt for at sikre børnene mod pædofiles afvigende seksuelle tendenser.
Dansk Folkeparti takker selvfølgelig Socialdemokraterne for deres opbakning til Dansk Folkepartis forslag.
Vi er rigtig kede af, at det lader til, at der ikke i dag kan skabes et flertal i Folketinget, for vi synes, det ville være det rigtigste at gøre for at sikre børn mod flere overgreb.
Vi mener, at den indsats, der gøres i dag, ikke er god nok, og at vi må gøre langt mere for at sikre børn mod at blive udsat for overgreb.
Det er rigtig, rigtig trist, hver gang man hører om et barn, som har været udsat for seksuelle overgreb.
Der er ingen af os, der kan have det i vores hjerter, og derfor mener vi også fra Dansk Folkepartis side, at man skal gøre absolut alt for, at vores børn ikke bliver ofre for de pædofiles krænkende adfærd.
Jeg er selvfølgelig åben over for at svare på spørgsmål, hvis nogle skulle have nogle nu.